Vrou, kind (3) en huurder saam vermoor | Maroela Media
Drie mense is dood nadat hulle Sondag in 'n huis in Clocolan in die Vrystaat koelbloedig doodgeskiet is.
Kapt. Phumelele Dlamini, woordvoerder van die polisie, het gesê die polisie is Sondag omstreeks 20:20 na die moordtoneel ontbied waar hulle twee liggame aangetref het asook een persoon met ernstige beserings.
Dlamini het gesê 'n 61-jarige vrou en 'n driejarige meisie se liggame is albei met skietwonde aan hul koppe aangetref. 'n 23-jarige man, wat skietwonde aan sy kop en bolyf opgedoen het, is in 'n ernstige toestand op die toneel gevind. Hy is na die hospitaal gehaas waar hy later aan sy beserings beswyk het.
"Die oorledenes het glo televisie gekyk toe die 23-jarige man, wat ook op die erf bly, die huis binnegekom het saam met 'n ander onbekende man. Die onbekende man het geld geëis by die 61-jarige vrou. Sy het hom gevra na watter geld hy verwys en gesê sy het nie geld nie. Hy het 'n vuurwapen uitgepluk en die vrou en die driejarige wat op haar skoot gesit het geskiet," het Dlamini gesê.
"Daarna het [die onbekende man] die 23-jarige huurder wat saam met hom in die huis ingekom het in die kop en die bolyf geskiet."
Die verdagte word as lank en slank beskryf, tussen die ouderdom van 20 en 30. Hy kan vlot Sotho praat.
Die polisie in Clocolan het enigiemand met inligting oor die voorval aangemoedig om ao. Frikkie Rietsman by 079 490 1716 te kontak.
Sjoe, seker derduisendes wat lank en slank is. Niemand soek seker ernstig op so 'n beskrywing na iemand nie…
Ja Theresa ek dink ook nie die beskrywing gaan maak dat die publiek of enigiemand anders die oortreder sal uitken nie. Ek sien daagliks honderde wat aan daardie beskrywing voldoen en die feit dat hy Sotho magtig is help ook nie veel as jy nie met hom ń gesprek in Sotho probeer aanknoop nie.
As daar nie 'n foto van die misdadiger beskikbaar is nie, waarom dan nie 'n profiel skets saamstel met volledige beskrywings van lengte, slank, gewig, haar en oe kleur, haar lengte ens. Enige waardevolle inligting waar die publiek dan kan saamwerk en help. Dit was nou so 'n onbesonne daad waar 'n onskuldige klein kind se lewe ook geneem is. Hoop hul vind hierdie moordenaar. Daar is nou al sovele vuurwapens in verkeerde hande, want met elke huis/plaasaanval is dit die eerste items waarop hul aandring en dan verdere anargie veroorsaak.